
1․ Ընթացիկ իրավիճակը և իրավական ակտի ընդունման անհրաժեշտությունը. 
Գործող օրենսդրական կարգավորումների պայմաններում ՀՀ ՆԳՆ ուսումնական հաստատությունում պետական պատվերի շրջանակներում սովորելու ցանկություն ունեցող երիտասարդների համար առկա է ընդունելության այնպիսի նախապայման, որը սահմանափակում է հանրակրթությունն ավարտելուց հետո անմիջապես համապատասխան մասնագիտական կրթություն ստանալու հնարավորությունը։ Մասնավորապես, ընդունելությանը կարող է մասնակցել միայն 18 տարին լրացած այն քաղաքացին, որն անցել է պարտադիր զինվորական ծառայություն՝ օրենքով նախատեսված բացառություններով։
Արդյունքում, այն երիտասարդները, որոնք դեռևս հանրակրթությունն ավարտելու փուլում գիտակցված ընտրությամբ ցանկանում են իրենց մասնագիտական ապագան կապել ոստիկանության կամ փրկարար ծառայության հետ, չեն կարող անմիջապես ընտրել այդ ոլորտների համար նախատեսված մասնագիտական կրթական ուղին։ Սա սահմանափակում է պետության հնարավորությունը՝ վաղ փուլում բացահայտելու, ներգրավելու և նպատակային կրթություն տրամադրելու ոլորտի նկատմամբ հետաքրքրված, մոտիվացված և համապատասխան ներուժ ունեցող երիտասարդներին։
Խնդրի էությունն այն է, որ ոստիկանության և փրկարար ծառայության համար մասնագիտական կադրերի ձևավորման գործընթացը չի սկսվում այն փուլում, երբ երիտասարդը կատարում է իր մասնագիտական և կարիերային սկզբնական ընտրությունը։ Այդ ընթացքում մասնագիտական հետաքրքրությունների և կարիերայի նախընտրությունների փոփոխությունը կարող է հանգեցնել նրան, որ ոլորտով սկզբնական շրջանում հետաքրքրված երիտասարդը հետագայում ընտրի այլ մասնագիտություն կամ մասնագիտական ուղի։
Միաժամանակ, ժամանակակից և մասնագիտացված հանրային ծառայության ձևավորումը պահանջում է ոչ միայն առկա թափուր պաշտոնների համալրում, այլև՝ անհրաժեշտ մարդկային ներուժի կանխատեսելի և շարունակական ձևավորում։ Հետևաբար, անհրաժեշտ է ստեղծել այնպիսի կրթական միջավայր, որը հնարավորություն կտա համապատասխան կարողություններ և հետաքրքրվածություն ունեցող երիտասարդներին վաղ փուլում ընտրել ոստիկանության կամ փրկարար ծառայության ոլորտը, ստանալ նպատակային մասնագիտական կրթություն և իրենց հետագա կարիերան կառուցել այդ համակարգում։
Խնդիրն առավել արդիական է Ոստիկանության բարեփոխումների ներկա փուլում, երբ անհրաժեշտ է ապահովել համայնքային ոստիկանության նոր մոդելի, Ոստիկանության մյուս հիմնական ուղղությունների և Փրկարար ծառայության ստորաբաժանումների համալրումը պատրաստված, բարեվարք, ժամանակակից մասնագիտական կարողություններով և հանրային ծառայության նկատմամբ բարձր պատասխանատվությամբ օժտված կադրերով։
Վերոնշյալ խնդրի ինստիտուցիոնալ լուծման նպատակով առաջարկվում է կրթության և հանրային ծառայության անցնելու հնարավորությունները առավել սերտ կապել՝ ստեղծելով Ոստիկանության և Փրկարար ծառայության համար նպատակային մասնագիտական կրթության և երկարաժամկետ կադրերի ձևավորման արդյունավետ ուղի։
Առաջարկվող կրթական ծրագիրը հնարավորություն կտա դեռևս մասնագիտական կողմնորոշման փուլում ներգրավել այնպիսի երիտասարդների, որոնք գիտակցված ընտրությամբ և մասնագիտական հետաքրքրվածությամբ ցանկանում են իրենց ապագան կապել ոստիկանության կամ փրկարար ծառայության հետ։ Ծրագրի միջոցով նրանք հնարավորություն կունենան ստանալ բարձրորակ մասնագիտական կրթություն, նախապատրաստվել ծառայությանը և շարունակաբար զարգացնել իրենց մասնագիտական կարողությունները։
Ծրագիրը միտված է ոչ միայն ընթացիկ կադրային կարիքների համալրմանը, այլև ոստիկանության և փրկարար ծառայության երկարաժամկետ մարդկային ներուժի ձևավորմանը։ Ընտրված թեկնածուների մասնագիտական զարգացումը կշարունակվի նաև ծառայության ընթացքում՝ կրթությունն ու աշխատանքը համադրող շարունակական գործընթացի միջոցով, ինչը նրանց հնարավորություն կտա աստիճանաբար ձեռք բերել ավելի բարձր պատասխանատվությամբ և մասնագիտական առաջխաղացմամբ պայմանավորված գործառույթներ իրականացնելու համար անհրաժեշտ գիտելիքներ և հմտություններ։
Ծրագրի շրջանակում ներգրավված և երկարաժամկետ մասնագիտական զարգացում անցնող ծառայողները կձևավորեն այն մարդկային ներուժը, որի հիման վրա հետագայում հնարավոր կլինի համալրել ինչպես ծառայության տարբեր ստորաբաժանումների մասնագիտական, այնպես էլ՝ ղեկավար պաշտոնները։ Այսպիսով, ծրագիրը նախադրյալներ կստեղծի ներքին գործերի ոլորտի ապագա ղեկավարների պատրաստման, մասնագիտական զարգացման և առաջխաղացման համար։
Այսպիսով, առաջարկվող կարգավորումները նպատակ ունեն ձևավորելու այնպիսի համակարգ, որտեղ ոստիկանության և փրկարար ծառայության ոլորտը երիտասարդների կողմից կարող է ընտրվել գիտակցված, մասնագիտական հետաքրքրվածությամբ և երկարաժամկետ կարիերայի ակնկալիքով՝ ապահովելով ոչ միայն կադրային կարիքների համալրումը, այլև՝ ներքին գործերի համակարգի մասնագիտական և ղեկավար նոր սերնդի ձևավորումը։

2․ Առաջարկվող կարգավորման բնույթը․
Նախագծային լուծումներով առաջարկվում է որակյալ կրթության և հանրային ծառայության անցնելու համակցում, որակապես նոր մակարդակի ոստիկանության և փրկարար ծառայողների ներգրավում, մասնագիտական կայացում և մրցունակ վարձատրությամբ կարիերային առաջընթացի երաշխավորում։
Այսպես, երիտասարդ քաղաքացիների համար ուրվագծվում է մասնագիտական որակյալ կրթություն ստանալու, մասնագիտական պատրաստվածություն ձեռք բերելու և դրա հիման վրա ներքին գործերի համակարգում ծառայողական գործունեություն մեկնարկելու ու շարունակելու կանխատեսելի և իրավական ամուր երաշխիքներով ապահովված ուղու ստեղծումը։ Պետության կողմից պետական պատվերի շրջանակներում տրամադրվող կրթությունը հանդես կգա ոչ միայն որպես կրթական ծառայություն, այլև՝ որպես հետագա մասնագիտական ծառայության անցնելու և ծառայողական կարիերայի ձևավորման նախապատրաստական փուլ։
Միաժամանակ, ներդրվում է ծառայողի մասնագիտական և ծառայողական առաջխաղացման հստակ, փուլային և կանխատեսելի գործիքակազմ։ Միջին մասնագիտական կրթական ծրագիրն ավարտած անձինք նշանակվելու են ոստիկանության կամ փրկարար ծառայության միջին խմբի պաշտոններում՝ ՀՀ ՆԳՆ-ում կամ ենթակա պետական մարմիններում անընդմեջ 10 տարի ծառայելու պայմանով։ Առանձնահատուկ նշանակություն ունի այն հանգամանքը, որ այս ուղին միջին մասնագիտական կրթության հիմքով ծառայության անցած անձին հնարավորություն է տալիս՝ օրենքով սահմանված պայմանների պահպանման դեպքում, հասնել ծառայողական կարիերայի ավելի բարձր մակարդակների։ Մասնավորապես, միջին խմբի պաշտոններում 5 տարի ծառայելուց հետո ծառայողը կարող է նշանակվել ավագ խմբի պաշտոններում, իսկ ավագ խմբի պաշտոններում 3 տարի ծառայելուց հետո, օրենքով նախատեսված կարգով, հնարավորություն է ստանում նշանակվելու գլխավոր խմբի պաշտոններում։
Ավելին, կարիերային առաջխաղացման հնարավորությունը չի սահմանափակվի միայն ծառայության այն կոնկրետ ուղղությամբ, որում անձը սկսել է իր ծառայությունը։ Օրինակ՝ ոստիկանական միջին մասնագիտական կրթական ծրագիրն ավարտելուց հետո համայնքային ոստիկանության միջին խմբի պաշտոնում նշանակված ծառայողի հետագա մասնագիտական զարգացումը կարող է իրականացվել ինչպես ուղղահայաց՝ նույն ծառայության շրջանակներում առաջխաղացման միջոցով, այնպես էլ հորիզոնական՝ ՆԳՆ այլ ուղղություններում՝ համապատասխան վերապատրաստում անցնելու և սահմանված պահանջներին համապատասխանելու միջոցով։
Ընդ որում, որպես ծառայության գրավչության և մասնագիտական խրախուսման լրացուցիչ երաշխիք, նախատեսվում է, որ միջին խմբի պաշտոնում նշանակվելու պահից տվյալ անձինք համարվելու են ատեստավորված և ձեռք կբերեն Կառավարության սահմանած չափով հավելավճար ստանալու իրավունք։
Պետությունն իր հերթին ձևավորում է կանխատեսելի և արհեստավարժ մարդկային ռեսուրս, ինչը պետության անվտանգության արդյունավետ ապահովման կարևորագույն երաշխիքներից է։  
Միաժամանակ, ուսման և անընդմեջ ծառայության ժամկետում պետության առջև ստանձնած իրենց պարտավորությունն ամբողջ ծավալով կատարած անձանց պարտադիր ժամկետային զինվորական ծառայության անցնելու պարտականությունը կհամարվի իրացված՝ պետությանն ու հասարակությանը այլընտրանքային եղանակով երկարաժամկետ ծառայելու միջոցով։

3․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները․
Նախագծերի փաթեթի ընդունումը չի ենթադրում պետական բյուջեում նոր ծախսերի ավելացում, քանի որ բոլոր ուսումնական տարիների ընթացքում ՀՀ ՆԳՆ ուսումնական հաստատությունում իրականացվում է պետական պատվերի շրջանակում ընդունելություն, որի տեղերի թիվը սահմանվում է Կառավարության կողմից։ Պարզապես պետական պատվերի շրջանակում ընդունելության տեղերի թիվը սահմանելուց բացի, Կառավարությունը կսահմանի նաև տարկետման իրավունքով տեղերի թիվը (ընդունելության առաջին փուլով՝ 70 տեղ՝ հետագայում Կառավարության կողմից տեղերի քանակի ավելացմամբ)։  
Հիմք ընդունելով նախորդ ուսումնական տարիներին պետական պատվերի շրջանակում ՀՀ ՆԳՆ կրթահամալիրի ոստիկանական միջին մասնագիտական կրթական ծրագրերի իրականացման համար պետական բյուջեից հատկացվող ֆինանսական միջոցների ծավալները, հնարավոր է ներկայացնել ՀՀ  ՆԳՆ ուսումնական հաստատությունում մեկ սովորողի համար մեկ տարի վեց ամիս տևողությամբ միջին մասնագիտական կրթության համար պետական բյուջեից հատկացվող ֆինանսական միջոցների հետևյալ կողմնորոշիչ հաշվարկը։ 
Այսպես, ՀՀ ՆԳՆ ուսումնական հաստատությունում մեկ սովորողի համար մեկ տարի վեց ամիս տևողությամբ միջին մասնագիտական կրթության համար անհրաժեշտ կլինի 4,333,320 դրամ, որից 1,710,000 դրամը օրենքով սահմանված՝ ուսումնառության ամբողջ ընթացքում ՀՀ նվազագույն ամսական աշխատավարձի չափով ամսական վարձատրություն հատկացնելու  համար (18 ամիս, ամսական 95,000 դրամ), իսկ 2,623,320 դրամը՝ պետական բյուջեից միջին մասնագիտական կրթական ծրագրի իրականացման համար անհրաժեշտ այլ ծախսերի (դասախոսական անձնակազմի վարձատրություն, կոմունալ ծախսեր և այլն) համար (18 ամիս, ամսական 21 ուսումնական օր, օրական 6940 դրամ՝ համաձայն ՀՀ կառավարության 2003 թվականի հունվարի 16-ի N 111-Ն որոշման 2-րդ հավելվածի 1-ին կետի)։ 

4․ Նախագծի մշակման գործընթացում ներգրավված ինստիտուտները և անձինք․ 	Նախագծերի փաթեթը մշակվել է ՀՀ ներքին գործերի նախարարության կողմից։

5. Կապը ռազմավարական փաստաթղթերի հետ․
Նախագծերի ընդունումը բխում է Կառավարության 2026-2031 թվականների ծրագրի «ՀԱՆՐԱՅԻՆ ԿԱՌԱՎԱՐՄԱՆ ԱՐԴՅՈՒՆԱՎԵՏՈՒԹՅՈՒՆ ԵՎ ԹՎԱՅԻՆ ՎԵՐԱՓՈԽՈՒՄ» 6-րդ բաժնի «Արհեստավարժ մարդիկ» 1-ին գլխից:

6․ Ակնկալվող արդյունքը․  
Նախագծերի փաթեթի ընդունման արդյունքում ակնկալվում է.
ա) գրավչության բարձրացում. էապես կբարձրանա ՀՀ ՆԳՆ ուսումնական հաստատության, ինչպես նաև Ոստիկանության և Փրկարար ծառայության պաշտոններում ծառայության անցնելու գրավչությունը դպրոցական շրջանավարտների և երիտասարդների շրջանում,
բ) մրցակցության և որակի ապահովում. դիմորդների թվի ավելացումը կստեղծի առողջ ու բարձր մրցակցություն, ինչը հնարավորություն կտա ընդունելության փուլում ընտրել լավագույն, բարձր պատրաստվածություն և պատասխանատվություն ունեցող թեկնածուներին,
գ) որակյալ և բարեվարք կանոնավոր կազմ. 1,5 տարվա մասնագիտական պատրաստության և դրան հաջորդող 10-ամյա պարտադիր ծառայության պայմանի շնորհիվ Ոստիկանությունը և Փրկարար ծառայությունը կհամալրվեն անհրաժեշտ մասնագիտական կոմպետենցիաներով օժտված, բարեվարք կադրերով,
դ) պետական միջոցների արդյունավետ օգտագործում. ուսման ծախսերի փոխհատուցման և զինվորական ծառայության անցնելու հստակ փոխկապակցված մեխանիզմները կապահովեն պետական բյուջեի միջոցների նպատակային ու արդյունավետ ծախսումը:









ՀՀ ներքին գործերի նախարարություն
